
[bookmark: TextBodyBegin]Evropski parlament,
–	ob upoštevanju svojih prejšnjih resolucij o Kubi, 
–	ob upoštevanju člena 150 Poslovnika,
A.	ker je bil ob obsežnih protestih na Kubi 11. julija 2021 pridržan zagovornik človekovih pravic in opozicijski voditelj José Daniel Ferrer García, ki je od 14. avgusta 2021 zaprt v samici; ker ga je kubanski režim več kot desetletje zapiral, nadlegoval in ustrahoval zaradi njegovega mirnega političnega aktivizma; ker od marca 2023 nima stikov z nikomer, njegova družina pa ni prejela nobenih informacij o njegovem zdravju in ji je bila odvzeta pravica, da ga obišče; 
B.	ker politični zaporniki v kubanskem režimu živijo v grozljivih razmerah; ker poročajo, da je José Daniel Ferrer v kritičnem stanju in nima dostopa do zdravljenja ter ustrezne prehrane in živi v nehigieničnih razmerah, ki pomenijo obliko mučenja, nečloveškega ali ponižujočega ravnanja; 
C.	ker so razmere na področju človekovih pravic na Kubi zelo slabe, zlasti za oporečnike, ki so izpostavljeni zaskrbljujoči ravni nadzora in samovoljnega pridržanja; ker število političnih zapornikov ni znano, vendar zanesljivi viri navajajo, da ima režim več kot tisoč zapornikov, med njimi celo mladoletnike; ker sta med številnimi političnimi zaporniki tudi Luis Manuel Otero Alcántara in Lizandra Gongora, ki sta v kritičnem zdravstvenem stanju; 
1.	poziva kubanski režim, naj nemudoma in brezpogojno izpusti Joséja Daniela Ferrerja ter vse, ki so bili politično in samovoljno pridržani zaradi uveljavljanja pravice do svobode izražanja in mirnega zbiranja;
2.	obsoja sistematične kršitve in zlorabe človekovih pravic, ki jih kubanski režim med drugim izvaja proti protestnikom, političnim disidentom, verskim voditeljem, aktivistom za človekove pravice; poziva kubanske oblasti, naj nemudoma prenehajo z represijo; 
3.	obsoja mučenje ter nečloveško, ponižujoče in slabo ravnanje kubanskih oblasti z Joséjem Danielom Ferrerjem in drugimi političnimi zaporniki; poziva, naj se družinam žrtev, ki jih režim preganja, omogoči takojšen dostop do njih, dokler ne bodo izpuščene, žrtvam pa zagotovi zdravstvena oskrba; 
4.	ponovno izraža brezpogojno podporo kubanskemu ljudstvu in vsem zagovornikom človekovih pravic na Kubi za njihovo predanost svoboščinam in pravicam, ki jim jih režim že desetletja odreka; poziva režim, naj prisluhne svojim državljanom in sodeluje v vključujočem nacionalnem dialogu za modernizacijo in demokratizacijo;
5.	ponovno poziva Svet, naj uporabi sankcije v okviru globalnega režima sankcij EU na področju človekovih pravic (evropski zakon Magnickega) in sprejme sankcije proti odgovornim za nenehne kršitve človekovih pravic na Kubi;
6.	ponavlja svoja že večkrat izražena stališča glede možnosti uporabe klavzule o začasni prekinitvi sporazuma o političnem dialogu in sodelovanju, saj kubanski režim nenehno krši temeljne klavzule o človekovih pravicah iz sporazuma;
7.	naroči svoji predsednici, naj to resolucijo posreduje kubanskemu režimu, podpredsedniku Komisije/visokemu predstavniku Unije za zunanje zadeve in varnostno politiko, Komisiji, državam članicam, Združenim narodom in Skupnosti latinskoameriških in karibskih držav.

